Diari Oficial de la Generalitat Valenciana


Sumari del DOGV 8801, del 29-04-2020 (2020/3138)

DECRET 48/2020, de 17 d'abril, del Consell, d'aprovació de les bases reguladores i de concessió directa d'ajudes urgents a persones treballadores en règim autònom, i xicotetes i mitjanes empreses del sector turístic afectades per la crisi de la Covid-19.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8801

Data del DOGV
:   29-04-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/3138


Data del document
:   17-04-2020

Organisme emissor
:   Presidència de la Generalitat

Tipus de document
:   Decret

Descriptors 

:   * ajuda pública
    * política d'ocupació
    * ajuda a la indústria
    * malaltia infecciosa
    * atur

DECRET 48/2020, de 17 d'abril, del Consell, d'aprovació de les bases reguladores i de concessió directa d'ajudes urgents a persones treballadores en règim autònom, i xicotetes i mitjanes empreses del sector turístic afectades per la crisi de la Covid-19. [2020/3138]  
Com a conseqüència de l'emergència de salut pública ocasionada per la Covid-19, el Govern d'Espanya ha declarat l'estat d'alarma en tot el territori nacional mitjançant el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19.  
L'impacte que està tenint aquesta situació d'excepcionalitat obliga al fet que les administracions públiques, en l'àmbit de les seues competències, adopten amb la celeritat màxima aquelles mesures tendents a pal·liar els efectes que està patint la nostra societat. La paràlisi ràpida de l'activitat que està afectant amplis sectors de la nostra economia fa necessària l'adopció de mesures que atenuen els efectes de la disminució brusca d'ingressos d'aquells subjectes econòmics més vulnerables.  
  
Un dels col·lectius que més pot patir aquesta crisi i que constitueix la major part del teixit empresarial valencià, són les treballadores i els treballadors autònoms que s'han vist obligats a suspendre la seua activitat. Per això, resulta necessari abordar de manera immediata les actuacions necessàries per a pal·liar el mal inevitable causat per aquesta circumstància. Amb aquesta finalitat, el Decret llei 1/2020, de 27 de març, del Consell, de mesures urgents de suport econòmic i financer a les persones treballadores autònomes, de caràcter tributari i de simplificació administrativa, per a fer front a l'impacte de la Covid-19, ha aprovat establir un règim d'ajudes urgents per a les persones treballadores en règim d'autònom.  
Posteriorment es va aprovar el Decret 44/2020, de 3 d'abril, del Consell, d'aprovació de les bases reguladores de concessió directa d'ajudes urgents a persones treballadores en règim d'autònom afectades per la Covid-19.  
Aquestes ajudes repercuteixen també en les persones treballadores autònomes del sector turístic que, una vegada complides les condicions del Decret 44/2020, de 3 d'abril, del Consell, podran optar a aquestes.  
  
Aquest decret respon a la necessitat urgent de donar una resposta a l'afectació especial del sector turístic davant la crisi sanitària produïda per la Covid-19 i les mesures de l'estat d'alarma, i també pel més que previsible allargament en el temps dels seus efectes.  
I és que el Reial decret 463/2020, de 14 de març, així com el desenvolupament normatiu d'aquest, han establit la limitació temporal de la lliure circulació de les persones i han generat, inevitablement, conseqüències negatives en l'activitat turística, sector econòmic clau a la Comunitat Valenciana, atesa la contribució destacada d'aquesta al PIB i l'ocupació regional.  
De fet, les mesures de contenció i les limitacions a la mobilitat han generat disrupcions greus en les destinacions, empreses, serveis i productes turístics, a causa de la caiguda del cent per cent de la demanda, i han afectat amb això també la pràctica totalitat de les activitats productives vinculades a l'oci i les vacances en el conjunt del territori valencià.  
  
A més, aquest sector productiu tindrà una recuperació més lenta, ja que les persones turistes provenen de mercats emissors que no s'obriran l'endemà de la finalització de l'estat d'alarma. Aquest sector no depén de les persones residents o dels municipis limítrofs, sinó que tenen com a usuàries i consumidores persones que es desplacen des d'altres comarques o províncies de la Comunitat Valenciana, des de la resta d'Espanya, i des d'altres països, especialment des de la Unió Europea, amb més de 9.5 milions de turistes internacionals en 2019 que van generar prop de 90 milions de pernoctacions i més de 9.600 milions d'euros en despesa total en la destinació Comunitat Valenciana.  
  
Davant aquesta situació excepcional, constitueix un deure de la Generalitat procurar que les mesures adoptades no produïsquen danys irreversibles en el teixit productiu que representa el turisme a la Comunitat Valenciana, i impulsar les actuacions urgents i excepcionals que siguen necessàries per a pal·liar els efectes negatius que la limitació de la lliure circulació i concentració de persones està tenint, i que de ben segur tindrà, a mig termini, sobre la demanda turística i, per tant, sobre l'activitat empresarial vinculada a aquest sector econòmic i social motivats per la manca de demanda tant nacional i, sobretot, internacional.  
  
Les dues noves línies d'ajudes de concessió directa responen a la necessitat de secundar des de la Generalitat, de manera específica, persones autònomes i empreses vinculades al sector turístic que, en el seu moment, van decidir orientar les seues inversions i despeses de naturalesa corrent, en el marc de les aliances establides amb Turisme Comunitat Valenciana, en els programes de generació de producte turístic i la certificació d'estàndards de qualitat.  
De fet, amb l'adhesió als programes CreaTurisme, Mediterranew Musix i Mediterranew Fest, les empreses contribueixen a la generació de producte turístic i al fet que aquest estiga suportat per un teixit empresarial que el fa perdurar en el temps i assentar-se en la totalitat del nostre territori, incloses les zones turístiques d'interior. Són un element essencial per a la desestacionalització i per a la cohesió territorial. A aquests programes estan adherides més de 900 empreses de tots els subsectors turístics.  
De la mateixa manera, el programa CreaTurisme inclou la col·laboració de qualsevol empresa o servei turístic de la Comunitat Valenciana, destinacions o agents territorials i sectorials, amb l'objectiu que les empreses participen en el disseny, desenvolupament i màrqueting dels productes de turisme experiencial en les diferents línies d'acció: Mediterrani actiu, Mediterrani natural i rural i Mediterrani cultural, estratègia de generació i difusió de productes turístics, en les quals fan un paper vertebrador les agències de viatges; per aquest motiu resulta imprescindible incloure-les en aquests nous instruments de suport directe.  
Les persones autònomes i pimes inscrites en el Registre de Turisme de la Comunitat Valenciana com a agències de viatges patiran de manera especial tant el retard de l'obertura de mercats emissors, com de destinacions que hagueren de triar els valencians i les valencianes. Les ajudes aniran dirigides a les empreses que tinguen la seu social a la Comunitat Valenciana i no a aquelles que tinguen la matriu en altres comunitats autònomes. Així mateix, s'exigirà haver complit i acreditat les garanties extraordinàries que estableix el Decret 101/2018, de 27 de juliol, del Consell, pel qual s'aprova el Reglament d'agències de viatges de la Comunitat Valenciana. Hi ha registrades 1.359 agències de viatges, de les quals 991 tenen la seu social a la Comunitat Valenciana.  
  
I en relació amb les possibles persones i entitats beneficiàries de les noves línies d'ajuda directa per la seua condició de distingides amb la marca «Compromís amb la qualitat turística» que s'atorga en el marc de la seua participació en el Sistema Integral de Qualitat Turística Espanyola en Destinació (SICTED), cal destacar que aquestes persones autònomes i empreses vinculades a l'activitat turística contribueixen, en bona part, a la prestació de serveis de valor afegit a les persones usuàries turístiques, mitjançant el compliment d'estàndards de qualitat d'àmbit nacional impulsats pel Govern d'Espanya, a través de la Secretària d'Estat de Turisme, la Federació Espanyola de Municipis i Províncies i el conjunt de comunitats autònomes, i la Comunitat Valenciana disposa de 871 serveis distingits en 28 destinacions participants, prop del 16% nacional.  
Finalment, cal destacar que el conjunt de l'oferta turística valenciana es troba, subsectorialment parlant, representada quant a la seua participació en el sistema de qualitat abans descrit, atés que en aquest tenen cabuda fins a 35 tipus de serveis turístics diferents.  
Per tot el que s'ha exposat, i d'acord amb l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i de l'article 28.c, de la Llei 5/1983, de 30 de desembre, de la Generalitat, del Consell, a proposta del president de la Generalitat, amb la deliberació prèvia del Consell, en la reunió de 17 d'abril de 2020,  
  
  
DECRETE  
  
Article 1. Objecte i àmbit  
L'objecte d'aquest decret és aprovar les bases que regulen la concessió d'ajudes directes a les persones treballadores autònomes, pimes, i altres entitats i empreses de la Comunitat Valenciana del sector turístic, inclosos els socis i les sòcies de cooperatives de treball associat.  
  
  
CAPÍTOL I  
Mesures de suport econòmic per a persones treballadores autònomes i pimes que desenvolupen les seues activitats en el sector turístic de la Comunitat Valenciana i estiguen adherides al programa CreaTurisme, tinguen la distinció SICTED o siguen agències de viatges.  
  
Article 2. Persones o entitats beneficiàries  
S'estableixen ajudes econòmiques directes destinades a persones treballadores autònomes i pimes que desenvolupen les seues activitats en el sector turístic i estiguen adherides al programa CreaTurisme o tinguen la distinció SICTED i a persones treballadores autònomes i pimes que siguen agències de viatges, en la data de l'entrada en vigor del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19.  
  
  
Article 3. Compatibilitat de les ajudes  
Aquestes ajudes són complementàries de les que puga aprovar el Govern d'Espanya.  
Així mateix, són compatibles amb qualssevol altres ajudes convocades per Turisme Comunitat Valenciana, en règim de concurrència competitiva.  
  
Article 4. Procediment de concessió  
1. Aquestes subvencions es concediran de manera directa, en aplicació de l'article 22.2.c de la Llei 38/2003, de 17 de novembre, general de subvencions, i de l'article 168.1.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per concórrer raons d'interés públic, econòmic i social. En concret, el caràcter singular d'aquestes subvencions deriva de la naturalesa excepcional, única i imprevisible dels esdeveniments que les motiven.  
2. De conformitat amb l'article 30.7 de la Llei general de subvencions, la concessió d'aquestes subvencions no requerirà cap altra justificació que la relativa als requisits indicats en l'article 5 d'aquest decret, sense perjudici dels controls que s'efectuen amb posterioritat, que s'estendran a la totalitat de persones o entitats beneficiàries.  
3. La tramitació i gestió d'aquestes ajudes s'encarrega a Turisme Comunitat Valenciana.  
  
Article 5. Requisits per a ser persona o entitat beneficiària  
1. Podran ser beneficiàries les persones o empreses que complisquen els requisits següents:  
a) Persones treballadores autònomes i pimes que desenvolupen les seues activitats en el sector turístic de la Comunitat Valenciana i que a data 14 de març de 2020 compliren un d'aquests requisits:  
- que es trobaren adherides al programa CreaTurisme de Turisme Comunitat Valenciana.  
- que disposaren de la distinció SICTED, amb independència que no se'ls haja pogut fer lliurament del diploma i distintiu acreditatiu com a conseqüència de l'anul·lació dels actes de lliurament per mandat del Reial decret 463/2020.   
- que estigueren inscrites com a agències de viatges en el registre de turisme de la Comunitat Valenciana, i hagueren complit en aquesta mateixa data els requisits de garanties establides en el Decret 101/2018, de 27 de juliol, del Consell.  
b) En el cas de les persones treballadores autònomes, cal, a més, haver figurat ininterrompudament d'alta en el règim especial de treballadors autònoms, i en el cas de les pimes haver tingut activitat durant, almenys, el període comprés entre el 31 de desembre de 2019 i el 14 de març de 2020.  
c) Tindre el domicili fiscal a la Comunitat Valenciana.  
d) No incórrer en cap de les prohibicions previstes en els apartats 2 i 3 de l'article 13 de la Llei general de subvencions.  
2. En el cas de persones treballadores autònomes, queden excloses les que:  
a) El 14 de març de 2020 foren perceptores de la prestació per desocupació o de la corresponent a la protecció per cessament d'activitat, regulada en els articles 327 i següents del text refós de la Llei general de la seguretat social aprovat pel Reial decret legislatiu 8/2015, de 30 d'octubre.  
b) El 14 de març de 2020 o en data posterior foren treballadors per compte d'altri.  
3. Haver obtingut rendiments nets de la seua activitat econòmica inferiors a 30.000 euros en l'exercici 2019.   
  
Article 6. Import de les ajudes  
1. La quantia de l'ajuda ascendirà a 2.500,00 euros per a les persones treballadores autònomes o pimes obligades a la reducció o suspensió d'activitats pel Reial decret 463/2020, de 14 de març.  
2. La dotació d'aquestes subvencions ascendeix a un import global màxim estimat de 5.500.000,00 euros, amb càrrec a fons propis de Turisme Comunitat Valenciana, sense perjudici de la possible ampliació amb fons procedents de l'Estat o de la Unió Europea que puguen donar lloc a una generació, ampliació o incorporació de crèdit.  
3. D'acord amb la previsió legal de l'últim paràgraf de l'article 168.1.C de la Llei 1/2015, de 6 de febrer, de la Generalitat, aquestes ajudes s'han d'imputar a la línia «Ajudes per al manteniment de l'activitat Covid-19» que s'habilite mitjançant l'expedient corresponent de modificació pressupostària, en el capítol IV de l'Entitat 22 Turisme Comunitat Valenciana, per a l'exercici 2020.  
  
  
CAPÍTOL II  
Mesures de suport econòmic per a empreses i entitats adherides   
a Mediterranew Musix / Mediterranew Fest  
  
Article 7. Persones o entitats beneficiàries  
S'estableixen ajudes econòmiques destinades a entitats i empreses adherides a Mediterranew Musix / Mediterranew Fest de Turisme Comunitat Valenciana en la data de l'entrada en vigor del Reial decret 463/2020, de 14 de març.  
  
Article 8. Compatibilitat de les ajudes  
Aquestes ajudes són complementàries de les que puga aprovar el Govern d'Espanya.  
  
Article 9. Procediment de concessió   
1. Aquestes subvencions es concediran de manera directa, en aplicació de l'article 22.2.c de la Llei 38/2003, i de l'article 168.1.C de la Llei 1/2015, per concórrer raons d'interés públic, econòmic i social. En concret, el caràcter singular d'aquestes subvencions deriva de la naturalesa excepcional, única i imprevisible dels esdeveniments que les motiven.  
  
2. De conformitat amb l'article 30.7 de la Llei general de subvencions, la concessió d'aquestes subvencions no requerirà cap altra justificació que la relativa als requisits indicats en l'article 10 d'aquest decret, sense perjudici dels controls que s'efectuen amb posterioritat, que s'estendran a la totalitat de persones o entitats beneficiàries.  
3. La tramitació i gestió d'aquestes ajudes s'encarrega a Turisme Comunitat Valenciana.  
  
Article 10. Requisits per a ser persona o entitat beneficiària  
1. Podran ser beneficiàries les persones que complisquen els requisits següents:  
a) Entitats organitzadores de festivals musicals, persones treballadores autònomes i pimes que desenvolupen les seues activitats en el sector turístic de la Comunitat Valenciana i que, a data del 14 de març de 2020, estigueren adherides al programa Mediterranew Musix / Mediterranew Fest de Turisme Comunitat Valenciana, i que hagen organitzat festivals musicals en la Comunitat Valenciana.  
b) En el cas de les persones treballadores autònomes cal, a més, que hagen figurat ininterrompudament d'alta en el règim especial de treballadors autònoms, i en el cas de les pimes hagen tingut activitat durant, almenys, el període comprés entre el 31 de desembre de 2019 i el 14 de març de 2020.  
  
c) Tindre el domicili fiscal a la Comunitat Valenciana.  
d) No incórrer en cap de les prohibicions previstes en els apartats 2 i 3 de l'article 13 de la llei general de subvencions.  
2. En el cas de persones treballadores autònomes, queden excloses les que:  
a) El 14 de març de 2020 foren perceptores de la prestació per desocupació o de la corresponent a la protecció per cessament d'activitat, regulada en els articles 327 i següents del text refós de la llei general de la seguretat social.  
b) El 14 de març de 2020 o data posterior foren treballadores per compte d'altri.  
  
Article 11. Import de les ajudes  
1. La quantia de l'ajuda ascendirà a 120.000,00 euros per a les entitats i pimes adherides a Mediterranew Fest de Turisme Comunitat Valenciana.  
2. La quantia de l'ajuda ascendirà a 12.000,00 euros per a les entitats i pimes adherides a Mediterranew Musix de Turisme Comunitat Valenciana.  
3. La dotació d'aquestes subvencions ascendeix a un import global màxim estimat d'1.000.000,00 euros, amb càrrec a fons propis de la Generalitat, sense perjudici de la possible ampliació amb fons procedents de l'Estat o de la Unió Europea que puguen donar lloc a una generació, ampliació o incorporació de crèdit.  
4. D'acord amb la previsió legal de l'últim paràgraf de l'article 168.1.C de la Llei 1/2015, aquestes ajudes s'han d'imputar a la línia «Ajudes Mediterranew Musix / Mediterranew Fest Covid-19» que s'habiliten mitjançant l'expedient de modificació pressupostària corresponent, en el capítol IV de l'Entitat 22 Turisme Comunitat Valenciana, per a l'exercici 2020.  
  
  
CAPÍTOL III  
De la tramitació de les ajudes directes  
  
Article 12. Forma i termini de presentació de sol·licituds  
1. Forma de presentació de sol·licituds:  
a) La presentació de la sol·licitud i de la documentació que s'ha d'aportar per a l'obtenció d'ajudes s'ha de realitzar obligatòriament de manera electrònica. Qualsevol sol·licitud presentada seguint un procediment diferent del descrit ací serà inadmesa.  
b) L'accés a la tramitació telemàtica pot fer-se bé des de la Seu electrònica de la Generalitat https://sede.gva.es, apartat «Serveis en línia», o bé directament a l'enllaç que apareix en el tràmit de la Guia Prop corresponent als capítols I i II d'aquesta resolució, és a dir:  
  
- Per al capítol I. Mesures de suport econòmic per a persones treballadores autònomes i pimes que desenvolupen les seues activitats en el sector turístic de la Comunitat Valenciana que estiguen adherides al programa CreaTurisme, o que tinguen la distinció SICTED o que siguen agències de viatge: http://www.gva.es/va/inicio/procedimientos'id\_proc=20403   
- Per al capítol II. Mesures de suport econòmic per a empreses i entitats adherides a Mediterranew Musix / Mediterranew Fest: http://www.gva.es/va/inicio/procedimientos'id\_proc=20050   
La persona sol·licitant trobarà les instruccions per a emplenar electrònicament la sol·licitud d'ajudes, en l'enllaç d'internet següent:  
  
http://www.turisme.gva.es/opencms/opencms/turisme/es/contents/subvencion/instrucciones\_etramitacion.html   
2. La presentació telemàtica requerirà que la persona sol·licitant dispose de signatura electrònica avançada, i utilitzar qualsevol dels sistemes de signatura electrònica admesos en la Seu electrònica de la Generalitat (https:// sede.gva.es). Si no disposa de signatura electrònica avançada, haurà d'acudir-se a la representació a través d'una persona que sí que en dispose, i acreditar la representació.  
3. El termini per a la presentació de sol·licituds s'iniciarà a les 09.00 hores del dia 5 de maig de 2020 i finalitzarà a les 09.00 hores del dia 30 de juny de 2020.  
  
Article 13. Documentació que ha d'acompanyar la sol·licitud  
1. Juntament amb la sol·licitud, s'ha d'aportar la documentació següent:  
a) Declaració responsable de figurar en el cens d'activitats econòmiques de l'Agència Estatal d'Administració Tributària.  
b) Declaració responsable relativa als requisits exigits.  
c) Model de domiciliació bancària.  
d) Si no disposa de signatura electrònica i actua mitjançant representant, s'ha d'aportar el formulari relatiu a la representació.  
e) Declaració responsable de les ajudes de minimis concedides a la persona sol·licitant durant els dos exercicis fiscals anteriors i durant l'exercici fiscal en curs, així com d'altres ajudes estatals per a les mateixes mesures de finançament de risc, a fi de comprovar que no se superen els límits de l'apartat 2 de l'article 5 del Reglament (UE) núm. 1407/2013, de la Comissió, de 18 de desembre de 2013, o, si escau, de la normativa de la Unió Europea que sobre aquest tema s'haguera aprovat davant la crisi sanitària i emergència provocada per la Covid-19, segons el model normalitzat.  
2. Només s'admetrà una sol·licitud per persona treballadora autònoma, pime o altra entitat.  
3. Llevat que conste l'oposició expressa de la persona treballadora autònoma, pime o altra entitat sol·licitant, i en aquest cas haurà d'aportar la documentació acreditativa corresponent, la presentació de la sol·licitud comporta l'autorització a Turisme Comunitat Valenciana a recaptar, a través de la Plataforma Autonòmica d'Intermediació (PAI) i altres sistemes habilitats amb aquesta finalitat, la informació relativa al següent:  
a) Identitat de la persona física sol·licitant i, si escau, de la persona que la represente.  
b) Vida laboral, certificada per la Tresoreria de la Seguretat Social.  
c) Certificació positiva de l'Agència Estatal de l'Administració Tributària, de la conselleria competent en matèria d'hisenda i de la Tresoreria General de la Seguretat Social, de trobar-se al corrent en el compliment de les obligacions tributàries i amb la Seguretat Social.  
  
d) Certificació de l'Agència Estatal d'Administració Tributària relativa als rendiments d'activitat econòmica, domicili fiscal i qualsevol dels requisits exigits a les persones beneficiàries.  
  
Article 14. Instrucció  
1. La instrucció del procediment correspondrà als serveis territorials de turisme.  
2. Una vegada examinades les sol·licituds, l'òrgan instructor emetrà informe en què farà constar que es compleixen els requisits necessaris per a la concessió de les ajudes i formularà la proposta de concessió a l'òrgan competent per a resoldre.  
3. El criteri per a la concessió de la subvenció, fins a esgotar el crèdit disponible, serà el del moment de la presentació de la sol·licitud. A aquest efecte, no es considerarà presentada una sol·licitud fins que no s'aporte tota la documentació requerida. En cas que diferents sol·licituds es completen en el mateix moment, es prioritzaran les presentades per persones amb diversitat funcional i, en defecte d'això, per dones.  
4. El procediment podrà resoldre's de manera parcial, a mesura que les persones treballadores autònomes, pimes o altres entitats sol·licitants presenten la totalitat de la documentació exigida.   
  
Article 15. Resolució i recursos  
1. La competència per a resoldre les sol·licituds presentades correspon a la persona titular de la presidència de Turisme Comunitat Valenciana o òrgan en què aquesta delegue.  
2. La resolució de concessió determinarà la quantia concedida i incorporarà, si escau, les condicions, obligacions i determinacions accessòries a què haja de subjectar-se la persona treballadora autònoma, pime o altra entitat beneficiària.  
3. El termini per a resoldre i notificar la resolució procedent serà de 3 mesos des de l'entrada de la sol·licitud en la seu electrònica de Turisme Comunitat Valenciana. Transcorregut aquest termini sense que s'haja dictat i notificat una resolució expressa, es produirà el silenci administratiu i la sol·licitud podrà entendre's desestimada.  
4. La resolució contindrà informació de l'import previst de l'ajuda en equivalent de subvenció bruta, i també el seu caràcter de minimis, i farà referència expressa al títol i a la publicació del Reglament en el DOUE.   
5. La resolució posarà fi a la via administrativa i contra aquesta podrà interposar-se un recurs potestatiu de reposició davant del mateix òrgan que va dictar l'acte en el termini d'un mes a partir de l'endemà de la notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o un recurs contenciós administratiu en el termini de dos mesos davant del jutjat contenciós administratiu corresponent, de conformitat amb els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Article 16. Forma de pagament  
La liquidació i pagament de les ajudes s'efectuarà una vegada justificat el compliment dels requisits amb la documentació presentada juntament amb la sol·licitud. L'import de l'ajuda es lliurarà d'una sola vegada després que es dicte la resolució de concessió.   
  
Article 17. Obligacions de les persones treballadores autònomes, pimes o altres entitats beneficiàries  
A més del que es disposa en l'article 14 de la Llei general de subvencions, són obligacions de les persones beneficiàries:   
a) Mantindre l'activitat econòmica durant almenys 3 mesos, comptadors des de l'endemà que l'autoritat competent permeta la mobilitat pel territori valencià de la persona consumidora o usuària de serveis turístics.   
b) Facilitar totes les dades i la informació, en qüestions relacionades amb les subvencions concedides, que li requerisca Turisme Comunitat Valenciana.  
c) Comunicar a Turisme Comunitat Valenciana la sol·licitud o obtenció d'altres subvencions o ajudes per a la mateixa finalitat, i també qualsevol incidència o variació que es produïsca en relació amb la subvenció concedida.  
d) Complir les obligacions de transparència establides en la legislació bàsica, de conformitat amb el que es disposa en l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, en cas d'haver percebut durant un any ajudes o subvencions públiques en una quantia superior a 10.000,00 euros. En concret, han de donar publicitat en la seua pàgina web, si en tenen, de l'obtenció d'aquesta subvenció.  
e) Sotmetre's a les actuacions de control financer previstes en els articles 113 i següents de la Llei 1/2015, de 6 de febrer, de la Generalitat, i en els articles 44 i següents de la Llei 38/2003, així com les que puguen dur a terme la Generalitat i altres òrgans de control.  
f) Continuar complint durant els mesos establits en el punt a) d'aquest article, segons corresponga, els requisits establits en l'article 5, apartat 1 o en l'article 10, apartat 1.   
  
Article 18. Minoració i reintegrament  
1. Donaran lloc a l'obligació de reintegrar, totalment o parcialment, les quantitats percebudes, i també l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, els casos establits en l'article 37 de la Llei 38/2003. En particular serà procedent el reintegrament total de l'ajuda en el supòsit de falsedat de les declaracions responsables presentades. Així mateix, serà procedent el reintegrament per l'import no justificat en aquells casos en què el lucre cessant siga inferior a la subvenció concedida.  
2. De conformitat amb l'apartat d de l'article 35 de la Llei 2/2015, l'incompliment del que es disposa en la lletra c) de l'article 10 podrà comportar el reintegrament total o parcial de la subvenció concedida, amb un procediment sancionador previ que se sotmetrà al que es disposa en el títol III de la Llei 2/2015.  
3. El que es disposa en els apartats anteriors serà aplicable sense perjudici de la qualificació possible dels fets com a infracció administrativa i incoació del procediment sancionador, d'acord amb els articles 52 i següents de la Llei 38/2003, i els articles 173 i següents de la Llei 1/2015.  
  
  
Article 19. Incompatibilitats  
Aquestes ajudes no són incompatibles amb la bonificació de quotes a la Seguretat Social ni amb la prestació extraordinària estatal per a persones treballadores en règim d'autònom afectades per la crisi ocasionada per la Covid-19. Tampoc són incompatibles amb les ajudes a què es refereixen els articles 3 i 8 d'aquest decret.   
  
Article 20. Incidències  
La persona titular de la Direcció de Turisme Comunitat Valenciana o l'òrgan en què aquesta delegue tindrà la competència per a resoldre les incidències de qualsevol naturalesa que es produïsquen després de la concessió de les ajudes.  
  
DISPOSICIONS ADDICIONALS  
  
Primera. Normativa aplicable  
1. Aquestes ajudes tenen la consideració de subvencions públiques i es regeixen per la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el reglament, i la resta de normativa concordant, i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. En aplicació de l'apartat 4 de la disposició addicional quarta del Reial decret 463/2020, la suspensió de terminis no s'aplicarà al procediment de concessió d'aquestes ajudes, per ser un procediment referit a situacions estretament vinculades als fets que justifiquen l'estat d'alarma.  
  
Segona. Dret de la competència  
1. Aquestes ajudes se sotmeten al règim de minimis, establit en el Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, publicat en el DOUE L352, de 24 de desembre de 2013. Per aquest motiu, no podran concedir-se a les empreses exceptuades de l'àmbit d'aplicació d'aquest reglament, en l'article 1.   
2. L'aplicació d'aquest règim suposa que l'import total de les ajudes de minimis concedides a una única empresa (s'entendrà per única empresa la definida com a tal en l'apartat 2 de l'article 2 del Reglament (UE) núm. 1407/2013, de la Comissió) no excedirà de 200.000,00 euros durant qualsevol període de tres exercicis fiscals. Quan una única empresa realitze per compte d'altri operacions de transport de mercaderies per carretera l'import total de les ajudes de minimis concedides no excedirà de 100.000,00 euros durant qualsevol període de tres exercicis fiscals.  
3. Les ajudes de minimis concedides conformement al Reglament (UE) Núm. 1407/2013 de la Comissió podran acumular-se amb les ajudes de minimis concedides conformement al Reglament (UE) núm. 360/2012 de la Comissió fins al límit màxim establit en aquest últim reglament. Podran acumular-se amb ajudes de minimis concedides conformement a altres reglaments de minimis fins al límit màxim pertinent que s'estableix en l'apartat 2 de l'article 3 del Reglament (UE) núm. 1407/2013 de la Comissió.  
4. Les ajudes de minimis no s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedira de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
  
DISPOSICIONS FINALS  
  
Primera. Habilitació  
S'habilita la persona titular de la Secretaria Autonòmica de Turisme per a dictar les instruccions i adoptar les mesures oportunes per a l'aplicació i execució d'aquest decret.  
Segona. Efectes  
Aquest decret produirà efectes a partir de l'endemà de la publicació en el Diari Oficial de la Generalitat Valenciana.  
  
Contra aquest decret, que posa fi a la via administrativa, es pot interposar potestativament un recurs de reposició davant l'òrgan que ha dictat l'acte, en el termini d'un mes des de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de publicar-se, en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 17 d'abril de 2020  
  
El president de la Generalitat,   
XIMO PUIG I FERRER